Jong NG lidmate | Gansbaai Explore
Blog: Jong NG lidmate
Die Belydenisgroep van die NG-gemeente Gansbaai, met vlnr André-Pierre Gouws, Schalk le Roux, Emile Smith, ds Willie Kotze, Janelle Smit, Chad Kruger, Johann Truter en Monique Grebe
“Dit is vir my ‘n besonderse voorreg om julle groep vandag voor my te sien staan vir die aflegging van Belydenis van Geloof,” het ds Willie Kotze, leraar van die NG-gemeente, Gansbaai gesê. “Ek is in 1995 na hierdie gemeente beroep en bykans al sewe van julle is in 1996 gebore, wat beteken dat ek julle reeds sedert julle geboortes ‘ken’ en ook sommiges van julle gedoop het.”
Die groep van 7 jongmense het op Sondag, 16 Maart 2014 die geleentheid ontvang om hul Belydenis van Geloof af te lê om sodoende volwaardige lidmate van die NG-Kerk te word. Hulle is André-Pierre Gouws, Chad Kruger, Emile Smith, Janelle Smit, Johann Truter, Monique Grebe en Schalk le Roux.
Ds Kotze het sy boodskap op Hebr 10:23-25 baseer, wat op die volgende persoonlike boodskappe aan hulle neergekom het: “Dat almal van julle styf aan die hoop wat julle bely sal vashou” (vers 23); “Dat julle na mekaar sal omsien deur mekaar aan te spoor tot liefde en goeie dade” (vers 24); “Dat julle nie van die samekomste van die gemeente sal wegbly nie, maar mekaar eerder sal aanmoedig om daarheen te gaan” (vers25).
Voorwaar bemoedigende woorde aan vandag se jongmense wat môre se leiers gaan wees. Die jong lidmate het daarna verversings in die Kleinsaaltjie saam met hulle ouers geniet.